Συσχέτιση της γεωμετρίας της αριστερής κοιλίας της καρδιάς με τα επίπεδα βιταμίνης D στον ορό παιδιών και εφήβων με σακχαρώδη διαβήτη τύπου 1
Authors: Κλεισαρχάκη Αγγελική 
Published: September 2021

Εισαγωγή: Η έλλειψη της βιταμίνης D έχει συσχετισθεί με ένα ευρύ φάσμα καρδιαγγειακών και μεταβολικών διαταραχών, συμπεριλαμβανομένης της υπέρτασης, του σακχαρώδη διαβήτη και της συμφορητικής καρδιακής ανεπάρκειας. Επί πλέον, στους ασθενείς με σακχαρώδη διαβήτη μπορεί να εκδηλωθεί η διαβητική μυοκαρδιοπάθεια, η οποία είναι μία ακόμη αιτία καρδιακής υπερτροφίας και διαστολικής δυσλειτουργίας της καρδιάς. Σκοπός: Σκοπός της παρούσας διατριβής είναι να αναζητηθεί η πιθανή συσχέτιση της έλλειψης της βιταμίνης D με τα υπερηχοκαρδιογραφικά ευρήματα της αριστερής κοιλίας (γεωμετρία της αριστερής κοιλίας) σε παιδιά και εφήβους που πάσχουν από σακχαρώδη διαβήτη τύπου 1 (ΣΔ1). Υλικό- Μέθοδοι: Πρόκειται για μελέτη ασθενών/ομάδα ελέγχου, που διεξήχθη κατά τη διάρκεια του φθινοπώρου και χειμώνα. Στη μελέτη έλαβαν μέρος 78 παιδιά και έφηβοι (35 κορίτσια, 43 αγόρια), με διάρκεια ΣΔ1 περισσότερο από 2 χρόνια και μέση ηλικία 13.47 2.86 χρόνια, καθώς και 74 υγιή παιδιά και έφηβοι (36 κορίτσια, 38 αγόρια) με μέση ηλικία 12.04 2.79 χρόνια). Σε όλους τους συμμετέχοντες έγινε κλινική κατά συστήματα εξέταση, μέτρηση των λιπιδίων του ορού και της παραθορμόνης, των επιπέδων του ασβεστίου και φωσφόρου του ορού, καθώς και των επιπέδων της 25-υδροξυχοληκαλσιφερόλης [25(OH)D]. Ως φυσιολογικά επίπεδα βιταμίνης D θεωρήθηκαν τιμές 25(OH)D ≥ 30ng/ml, ενώ τιμές κάτω από 30ng/ml θεωρήθηκαν ως έλλειψη. Ο αναίμακτος καρδιολογικός έλεγχος περιλάμβανε μέτρηση της αρτηριακής πίεσης, ηλεκτροκαρδιογράφημα και διαθωρακική υπερηχοκαρδιογραφική μελέτη. Αποτελέσματα: Έλλειψη της βιταμίνης D παρατηρήθηκε σε 58/78 (74%) πάσχοντες από ΣΔ1 και 53/74 παιδιά και εφήβους (72%) της ομάδας ελέγχου. Τα επίπεδα της παραθορμόνης, του ασβεστίου και του φωσφόρου ήταν φυσιολογικά και στις δύο ομάδες. Δυσλιπιδαιμία διαπιστώθηκε στο 24,4% των πασχόντων από ΣΔ1 (αυξημένα επίπεδα TC:12/78, LDL-C:7/78, TG:1/78 και χαμηλά επίπεδα HDL-C:9/78). Ο αθηρωματικός δείκτης ήταν αυξημένος σε 46/78 πάσχοντες από ΣΔ1 (59%). Κανένα από τα παιδιά της μελέτης (ασθενείς και ομάδα ελέγχου) δεν παρουσίαζε παθολογικές τιμές αρτηριακής πίεσης ή παθολογικό ηλεκτροκαρδιογράφημα. Στην υπερηχοκαρδιογραφική μελέτη δεν διαπιστώθηκαν παθολογικές τιμές της συστολικής ή της διαστολικής λειτουργίας στους συμμετέχοντες και των δύο ομάδων. Ωστόσο, οι ασθενείς με ΣΔ1 παρουσίασαν σημαντικά υψηλότερες μέσες τιμές του πάχους του μεσοκοιλιακού διαφράγματος στη διαστολή (IVSD) σε σύγκριση με την ομάδα ελέγχου (0.76 ± 0.16 cm έναντι 0.71 ± 0.14 cm, p=0.043). Όλες οι άλλες υπερηχοκαρδιογραφικές παράμετροι δεν παρουσίαζαν σημαντικές διαφορές μεταξύ των δύο ομάδων. Όταν οι συμμετέχοντες χωρίστηκαν σε υπο-ομάδες, ανάλογα με τα επίπεδα της βιταμίνης D, μόνο οι ασθενείς με ΣΔ1 με έλλειψη βιταμίνης D είχαν αυξημένες τιμές IVSD σε σύγκριση με την ομάδα ελέγχου (0.78 0.17 έναντι 0.71 0.14, p =0.008). Αντιθέτως οι ασθενείς με ΣΔ1 και φυσιολογικά επίπεδα βιταμίνης D είχαν παρόμοιες τιμές του IVSD σε σύγκριση με την ομάδα ελέγχου (0.71 0.12 έναντι 0.73 0.15, p = 0.632). Συμπεράσματα: Τα παιδιά και οι έφηβοι με ΣΔ1 και έλλειψη βιταμίνης D δεν εμφανίζουν μεταβολές στις διαστάσεις της αριστερής κοιλίας, με εξαίρεση το πάχος του μεσοκοιλιακού διαφράγματος, το οποίο είναι αυξημένο στους πάσχοντες σε σύγκριση με την ομάδα ελέγχου. Αυτή η αρχόμενη υπερτροφία της αριστερής κοιλίας μπορεί να είναι και το μοναδικό πρώιμο εύρημα των δομικών αλλαγών του μυοκαρδίου, η οποία θα μπορούσε να οδηγήσει στο μέλλον στην εκδήλωση διαβητικής μυοκαρδιοπάθειας σε παιδιά και εφήβους με ΣΔ1 και χαμηλά επίπεδα βιταμίνης D. Γι’ αυτό συστήνεται η τακτική μέτρηση των επιπέδων της βιταμίνης D στους ασθενείς με ΣΔ1, όχι μόνο για την επίτευξη καλής οστικής μάζας, αλλά και για την αποφυγή της πρώιμης εκδήλωσης καρδιακής δυσλειτουργίας. Απαιτούνται περισσότερες διαχρονικές μελέτες σε παιδιά και εφήβους με ΣΔ1 για να επιβεβαιωθούν τα ανωτέρω αποτελέσματα.